Den onde dronningen

Den onde dronningen, også kjent som bare dronningen og dronning Grimhilde, på engelsk The Evil Queen, er en fiktiv rollefigur i Walt Disney Pictures' første animerte langfilm Snehvit og de syv dvergene (1937). Figuren dukker også opp i folkeeventyret Snøhvit, som filmen er basert på.
Det amerikanske filminstituttet har kåret den onde dronningen til filmhistoriens 10. beste skurkeskikkelse.


== Beskrivelse ==
Dronningen er kaldblodig, ondskapsfull og egoistisk, og hun streber alltid etter å være den vakreste i riket. Hun blir etter hvert voldsomt sjalu på stedatteren Snehvit, en vakker, ung dame som får prinsen etter seg. Dette trekantdramaet er et element som kun dukker opp i Disneys filmatisering.
Dronningen planlegger etter hvert å drepe Snehvit med et giftig eple. I filmversjonen bruker hun svart magi til å forvandle seg om til en gammel dame, men i eventyret bruker hun bare en forkledning. I filmen ender det med at rollefiguren faller ned en klippe og dør. I eventyret dør dronningen i bryllupet til Snehvit etter at hun blir tvunget til å danse i glovarme jernsko.


== Design og stemmegivning ==
Walt Disney og Joe Grant designet dronningen for animasjonsfilmen, og Art Babbit var animatør. Disney og Grant lot seg inspirere av dronningskikkelser fra filmene She (1935) og Nibelungen (1924) da de skisserte skikkelsen. Skuespillerne Joan Crawford og Gale Sondergaard skal også ha vært inspirasjonskilder.
Lucille La Verne var engelsk stemmegiver, mens Astrid Folstad og Bab Christensen var norske stemmegivere. Eli Anne Linnestad hadde norsk stemme i versjonen fra 1994.


== Andre opptredener ==

Rollefiguren har også blitt skildret av en rekke andre skuespillere, blant andre:

Sigourney Weaver i skrekkfilmen Snow White: A Tale of Terror (1997). I denne filmatiseringen er figuren en adelskvinne som heter Claudia Hoffman. Hun er i utgangspunktet snill og uskyldig, men i løpet av filmen blir hun ond og gjerrig. Claudia gifter seg med enkemannen Fredric. Hun forsøker å bli venn med Fredrics datter Lily (Snehvit), men blir avvist. Etter dødfødsel ni år senere, forteller det magiske speilet hennes at dødsfallet er stedatterens skyld. Claudia blir hevngjerrig og prøver å få Lily drept. Weaver fikk god kritikk og ble nominert til en Primetime Emmy Award for skildringen i filmen.
Lana Parrilla i eventyrserien Once Upon a Time. I Once Upon a Time heter figuren Regina Mills og er borgermesteren i en by som heter Storybrooke. Regina har stiftet bekjentskap med en rekke andre eventyrfigurer, og hun er halvsøsteren til den onde heksa fra Vest, Zelena. Hun har også adoptert en sønn, Henry Mills. Henrys biologiske mor Emma Swan byr på bråk når hun ankommer Storybrooke. Regina Mills er ond i begynnelsen av serien, men blir gradvis mer godhjertet.
Julia Roberts i fantasyfilmen Lille speil på veggen der (2012). Filmen er lik animasjonsfilmen i stil, og denne gangen heter hun dronning Clementianna.
Charlize Theron i eventyrfilmene Snow White and the Huntsman (2012) og The Huntsman: Winter's War (2016). I disse filmene heter skikkelsen dronning Ravenna, og hun dreper kongen under bryllupsnatten. Ravenna er redd for at Snehvit skal ta over makten av kongeriket. Hun har også en søster som heter Freya.
Kathy Najimy i eventyrfilmen Descendants (2015). I denne Disney-filmen er den onde dronningen moren til Evie, en av filmens hovedfigurer.


== Referanser ==


== Eksterne lenker ==
Den onde dronningen hos Internet Movie Database